**OBRAZLOŽENJE**

Sve veći broj intervencija hitne medicinske službe i progresivna stopa iskorištenosti liječnika u hitnoj medicini zahtijeva korištenje prednosti telemedicine u izvanbolničkoj hitnoj medicini. Iako se mreža hitne medicine (HMS) u Hrvatskoj stalno širi, ruralna i udaljena područja te otoci sve teže popunjavaju timove kvalificiranim medicinskim osobljem. Telemedicina omogućuje prijenos vitalnih parametara pacijenata u realnom vremenu iz vozila hitne medicinske službe s timom bez liječnika, kao i timom s mladim, neiskusnim liječnikom prema telekonzultantima, specijalistima hitne medicine u telemedicinskim centrima kako bi se pacijentima omogućila pravovremena i odgovarajuća hitna medicinska skrb. Telemedicinski okvir za proširenje opsega usluga u djelatnosti hitne medicine na području Republike Hrvatske stoga se donosi kako bi se postavili temelji za unaprjeđenje usluge izvanbolničke hitne medicinske službe te poboljšali zdravstveni ishodi za pacijenta.

Pravovremena provedba aktivnosti u okviru Nacionalnog plana oporavka i otpornosti 2021.-2026. apsolutni je politički i gospodarski prioritet naše zemlje na putu oporavka od posljedica pandemije. Donošenje Telemedicinskog okvira je jedan od 45 pokazatelja u okviru NPOO-a koji se mora ispuniti do kraja 2022. godine, što će omogućiti isplatu i treće tranše bespovratnih sredstava u iznosu od 700 milijuna eura. Neispunjenje bilo kojeg od 45 indikatora za posljedicu će imati ne povlačenje sredstava.

Slijedom navedenoga, Nacrt telemedicinskog okvira koji će proširiti opseg telemedicinskih usluga C5.1. R5 (Nacionalni Plan oporavka i otpornosti 2021.-2026.) postavlja se na e-Savjetovanje u skraćenom trajanju od 10 dana.